Il-Kummissjoni laqgħet il-ftehim milħuq mill-Istati Membri tal-UE dwar il-miżuri dettaljati meħtieġa biex jissimplifikaw ir-regoli tal-VAT għall-bejgħ ta' oġġetti online, u li jiżguraw ukoll li s-swieq online jagħtu sehemhom fil-ġlieda kontra l-frodi fiskali. Ir-regoli l-ġodda li ntlaħaq qbil dwarhom illum se jiżguraw l-introduzzjoni bla xkiel tal-miżuri ġodda tal-VAT għall-kummerċ elettroniku li kienu miftiehma f'Diċembru 2017 u li se jidħlu fis-seħħ f'Jannar 2021. Dawn għandhom ukoll jgħinu lill-Istati Membri jirkupraw il-EUR 5 biljun fi dħul mit-taxxa mitluf kull sena fis-settur - ċifra li mistennija tiżdied għal EUR 7 biljun sal-2020. Il-Ministri tal-Affarijiet Ekonomiċi u Finanzjarji tal-UE ħadu d-deċiżjoni fil-laqgħa tagħhom fi Brussell dalgħodu. Il-Kummissarju għall-Affarijiet Ekonomiċi u Finanzjarji, it-Tassazzjoni u l-Unjoni Doganali, Pierre Moscovici, qal: “Pass pass qed neliminaw in-nuqqasijiet li jippermettu t-telfien tad-dħul mit-taxxa, li jċaħħad lill-pajjiżi tal-UE minn fondi li jistgħu jintużaw għas-servizzi pubbliċi u għall-investiment. Fl-istess ħin qed naġġornaw ir-regoli tal-VAT għas-Seklu 21, billi nadattatawhom għal ekonomija li qed issir dejjem aktar diġitali u globalizzata. In-negozji għandhom jantiċipaw tranżizzjoni bla xkiel fl-2021 lejn sistema tal-VAT usa' għall-kummerċ elettroniku.” L-indirizzar tan-nuqqas ta' konformità tal-VAT fuq il-bejgħ iffaċilitat permezz ta' pjattaformi online Kumpaniji mhux tal-UE, inklużi dawk li jagħmlu użu mill-imħażen jew 'l hekk imsejħa “stabbilimenti ta' eżekuzzjoni” fl-UE, jistgħu jbigħu oġġetti lill-konsumaturi tal-UE permezz ta' swieq online. Ħafna drabi jkun diffiċli għall-awtoritajiet tat-taxxa biex jieħdu l-VAT dovuta fuq dawk l-oġġetti. Skont il-miżuri miftiehma f'Diċembru 2017, is-swieq online se jitqiesu li jaġixxu bħala l-bejjiegħa meta jiffaċilitaw il-bejgħ ta' oġġetti b'valur sa EUR 150 lill-klijenti fl-UE minn negozji mhux tal-UE li jużaw il-pjattaforma tagħhom. Fuq kollox, se japplikaw l-istess regoli meta n-negozji mhux tal-UE jużaw pjattaformi online biex ibigħu oġġetti minn “stabbilimenti ta' eżekuzzjoni” fl-UE, irrispettivament mill-valur tagħhom, biex b'hekk l-awtoritajiet tat-taxxa jkunu jistgħu jitolbu l-VAT dovuta fuq dak il-bejgħ. Il-pjattaformi online se jkunu mistennija wkoll li jżommu rekords tal-bejgħ tal-oġġetti jew tas-servizzi magħmula min-negozji li jużaw il-pjattaforma. Ir-regoli li ntlaħaq qbil dwarhom illum, jispeċifikaw f'aktar dettall meta s-swieq onlajn jitqiesu li qed jiffaċilitaw dawn il-provvisti jew meta ma jitqisux li qed jagħmlu dan, fuq il-bażi ta' jekk humiex jistabbilixxu t-termini u l-kundizzjonijiet tal-provvista jew le, kif ukoll fuq il-bażi tal-involviment tagħhom fil-ħlas jew fix-xiri u l-konsenja tal-oġġetti. Jispeċifikaw ukoll fid-dettall x'tip ta' rekords għandhom jinżammu mill-pjattaformi li jiffaċilitaw il-provvisti ta' oġġetti jew ta' servizzi lill-klijenti fl-UE. Sistema ġdida tal-VAT għall-bejjiegħa online Ir-regoli ta' implimentazzjoni li ntlaħaq ftehim dwarhom illum se jiżguraw ukoll li mill-2021 ikun hemm sistema tal-VAT ġdida fjamanta lesta għan-negozji kollha li jbigħu oġġetti online. Ir-regoli jintroduċu elementi kostitwenti ġodda għas-sistema li se jkunu meħtieġa biex il-kumpaniji online ikunu jistgħu jieħdu vantaġġ sħiħ mis-Suq Uniku tal-UE. Il-portal tan-negozju elettroniku aġġornat għall-VAT jew il-“Punt Uniku ta' Servizz” stabbilit b'dawn il-miżuri se jippermetti lill-kumpaniji li jbigħu oġġetti online lill-klijenti tagħhom jindirizzaw l-obbligi tal-VAT tagħhom fl-UE permezz ta' portal online li jkun faċli biex jintuża bil-lingwa tagħhom stess. Mingħajr il-portal, ir-reġistrazzjoni tal-VAT tkun meħtieġa f'kull Stat Membru tal-UE li fih jixtiequ jbigħu – sitwazzjoni msemmija mill-kumpaniji bħala waħda mill-akbar ostakli għan-negozji ż-żgħar li jinnegozjaw b'mod transfruntier. Is-sistema ilha fis-seħħ mill-2015 għall-fornituri tas-servizzi elettroniċi u qed taħdem sew. Il-passi li jmiss: L-adozzjoni finali tar-regoli l-ġodda se tkun possibbli meta tkun magħrufa l-opinjoni konsultattiva tal-Parlament Ewropew. Madankollu, l-Istati Membri jistgħu jiddependu fuq ir-regoli adottati llum biex jibdew jestendu s-sistemi tal-IT tagħhom. Ir-regoli l-ġodda tal-VAT se japplikaw mill-1 ta' Jannar 2021 u l-Istati Membri għandhom sal-aħħar tal-2020 biex jittrasponu r-regoli l-ġodda tad-Direttiva tal-VAT fil-leġiżlazzjoni nazzjonali. In-negozji li jixtiequ jagħmlu użu mill-Punt Uniku ta' Servizz tal-VAT estiż jistgħu jibdew jirreġistraw fl-Istati Membri mill-1 ta' Ottubru 2020. Għal Aktar Informazzjoni Il-miżuri jsegwu l-Pjan ta' Azzjoni dwar il-VAT tal-Kummissjoni lejn żona unika tal-VAT fl-UE ppreżentat f'April 2016. Is-sistema komuni tat-Taxxa fuq il-Valur Miżjud (VAT) għandha rwol importanti fis-Suq Uniku tal-Ewropa. Il-VAT hija sors ewlieni u li qed jikber ta' dħul fl-UE, li ġġenera 'l fuq minn EUR 1 triljun fl-2015, li jikkorrispondi għal 7 % tal-PDG tal-UE. Wieħed mir-riżorsi proprji tal-UE huwa wkoll ibbażat fuq il-VAT. Il-paġna tad-DĠ TAXUD dwar il-VAT għall-kummerċ elettroniku, inkluż it-testi legali Stqarrija għall-istampa dwar il-ftehim ta' Diċembru 2017 fuq il-VAT għall-kummerċ elettroniku Q & A dwar il-VAT għall-kummerċ elettroniku Pjan ta' Azzjoni dwar il-VAT – Lejn żona unika tal-VAT fl-UE L-Istrateġija għal Suq Uniku Diġitali Is-Suq Uniku Diġitali - L-Immodernizzar tal-VAT għall-Kummerċ Elettroniku Transfruntier